Zeferinus

Zeferinus alebo Zefyrin alebo Zefirín (* ? – † 20. december 217, Rím) bol 15. pápež v období pontifikátu cca 198/9 – 217, bol Riman, syn Habundia.

Jeho uštipačný kritik Hippolyt, neskôr protipápež, ho vykresľoval ako prostého, nevzdelaného, neskúseného v cirkevných rozhodnutiach a tiež lakomého. Taktiež mu vyčítal jeho postoj k modalizmu, ktorý podľa jeho názoru nielenže neodsúdil, ale ešte ho aj podporoval. V skutočnosti Zefirín nebol modalista, usiloval sa však hájiť božskú podstatu Krista a zároveň jeho osobnú odlišnosť od Otca, hoci mu chýbala nevyhnutná terminológia na to, aby tak urobil účinne. 

Zeferinus sa počas svojho pontifikátu opieral  o svojho arcidiakona Kalixta, ktorého vlastne rehabilitoval. Prostredníctvom neho riadil nižšie duchovenstvo a menoval ho správcom oficiálneho cintorína, ktorý cirkev vlastnila. Zefirín bol pravdepodobne pápež, ktorému Tertulián , teraz obrátený montanista, vytýkal, že spočiatku vydal listy uznávajúce montanistické hnutie a potom ich odvolal pri podnecovaní Praxeasovho hnutia. No najostrejšie spory v Ríme počas jeho pontifikátu boli spory kristologické. 

V čase, keď bol Zefirín pápežom, navštívil Rím slávny Órigenes, najväčší vtedajší kresťanský mysliteľ. Podľa Liber Pontificalis miestom jeho posledného odpočinku je "jeho vlastný cintorín pri Kalixtovom cintoríne" na Via Appia. Sviatok má podľa Rímskeho martyrológia 20. decembra.

 Referencie 

 Literatúra 


 Iné projekty 

 Externé odkazy 

 The Catholic Encyclopedia 
 Documenta Catholica Omnia 



Kategória:Talianski pápeži
Kategória:Úmrtia v 217
Kategória:Talianski katolícki svätci
Kategória:Talianski pravoslávni svätci
Kategória:Ranokresťanskí mučeníci
Kategória:Katolícki svätci majúci sviatok 20. decembra